Гъубжокъуэ Лиуан и гъащIэмрэ и гуащIэмрэ
УсакIуэ цIэрыIуэ, КъБАССР-м щэнхабзэмкIэ щIыхь зиIэ и лэжьакIуэ Гъубжокъуэ Лиуан и тхыгъэхэр щызэхуэхьэса «Лиуан Губжоков: ЖИВУ ДЛЯ ЖИВЫХ. Жизнь и творчество» зыфIаща тхылъым траухуа пшыхь щекIуэкIащ Мэлбахъуэ Тимборэ и цIэр зэрихьэу Налшык къалэм дэт Лъэпкъ библиотекэм.
Зэхыхьэр щекIуэкI пэшым щагъэуват Гъубжокъуэ Лиуан и Iэдакъэ къыщIэкIа «Насыпгуэш», «Жэщ гупсысэхэр», «ДыгъапIэ», «Зэманым и джэрпэджэж», «Къэрабэ» тхылъхэр, усакIуэм и гуащIэм теухуауэ ятха тхыгъэхэр, и унагъуэмрэ Iыхьлыхэмрэ, и ныбжьэгъухэмрэ лэжьэгъухэмрэ я гъусэу зытригъэхауэ щыта сурэтхэр щызэхуэхьэса дапхъэ.
Пшыхьыр ирагъэкIуэкIащ ГъуазджэхэмкIэ Кавказ Ищхъэрэ институтым и студент Таз Азэмэтрэ КъБР-м Егъэджэныгъэмрэ щIэныгъэмкIэ и министерствэм и нэIэм щIэт Сабий творчествэмкIэ республикэ центрым и методист Тагировэ Заремэрэ. Зэхыхьэм кърихьэлIахэм Гъубжокъуэ Лиуан и гъащIэмрэ и гуащIэмрэ ягу къагъэкIыжа нэужь, ахэр щхьэхуэу къытеувыIащ Лиуан теухуа тхылъым къыщыхьахэм: тхыгъэхэм, рецензэхэм, интервьюхэм, и усэхэмрэ уэрэдхэмрэ, сурэтхэм, Тхьэгъэзит Зубер, Къагъырмэс Борис, Уэрэзей Афлик, Бемырзэ Мухьэдин, Щхьэныкъуэ Мусэбий сымэ Гъубжокъуэ Лиуан хуатха фэеплъ усэхэмрэ Хьэвжокъуэ Людмилэ и «Псалъэ жагъуэ» балладэмрэ.
Зэхыхьэм къыщыпсэлъащ Сабий творчествэмкIэ центрым и унафэщI, УФ-м щэнхабзэмкIэ щIыхь зиIэ и лэжьакIуэ Безрокъуэ Еленэ, филологие щIэныгъэхэм я кандидат, литературовед, ЩоджэнцIыкIу Алий и музейм и унафэщI ЩакIуэ Марьянэ, тхакIуэ, усакIуэ, «Эльбрус» тхылъ тедзапIэм и редактор Куэшбей Жамболэт, нэгъуэщIхэри.
Псоми зыжьэу жаIащ Гъубжокъуэ Лиуан хьэл-щэн дахэ зыхэлъ цIыху Iэдэбу, щапхъэу дунейм зэрытетар, абы республикэм исхэр, и унагъуэр, и Iыхьлыхэр зэрыхуэныкъуэр, и Iэдакъэ къыщIэкIахэр щIэблэм зэрызэIэпахыр, Хэкум, анэм, лъагъуныгъэм, лъэпкъ хабзэм, щIыуэпсым и къулеигъэм ятриухуа и тхыгъэхэм гупсысэ куу зэращIэлъыр, и усэхэмрэ уэрэдхэмрэ гупсэхугъуэ къазэрыпкърыкIыр.
Гъубжокъуэм и усэхэм гъэхуауэ къеджащ Къэбэрдей-Балъкъэрым и «УхуакIуэ» колледжым, КъБКъУ-м и адыгэбзэ къудамэм, Старэ Шэрэдж къуажэм и агропромышленнэ колледжым я студентхэр, Налшык къалэм и гимназиехэу №№14-м, 29-м, прогимназие №18-м, школхэу №№9-мрэ 17-мрэ, Сабий творчествэмкIэ республикэ центрым я гъэсэнхэр, «Шэху уэздыгъэ» литературэ студием хэтхэр. Апхуэдэу, Таз ФатIимэ Лиуан и щхьэгъусэ Гъубжокъуэ Ритэ хуитха эссем къеджащ «НИКА» театр студием и гъэсэн Бекъул Каринэ.
Прогимназие №18-м щылажьэ «Псынэ» клубым екIуалIэ лъахэхутэ ныбжьыщIэхэм Гъубжокъуэ Лиуан «Хьэпшып жьгъейхэм я тыкуэн» и усэр гъэщIэгъуэну утыкум щагъэлъэгъуащ. Сатыру еувэкIауэ гъуэрыгъуэу усэ едзыгъуэхэм къеджа цIыкIухэм дэтхэнэми яIыгът тхыгъэм зи гугъу щыщIа Iэмэпсымэхэр.
Лиуан и Iэдакъэм къыщIэкIа «Удз дахэхэми яIэщ цIэ зырыз» (макъамэр Гъубжокъуэ Ритэ ейщ), «Псынэм и уэрэд», «Псынэ», «Уи цIэр Маринэ хьэмэ Мадинэ», «Бланэ щалъху мэкIуэж» уэрэдхэр жаIащ КъБР-м щIыхь зиIэ и артисткэ, ГъуазджэхэмкIэ Кавказ Ищхъэрэ институтым Щэнхабзэмрэ гъуазджэхэмкIэ и колледжым и къудамэм и унафэщI Даур Иринэ, Бекъул Аслъэн, Урыс Светланэ, уэрэдымкIэ «Амикс» театрым хэтхэм.
Пшыхьыр езыгъэкIуэкI Таз Азэмэтрэ Тагировэ Заремэрэ Лиуан и къуэ закъуэ Алим и гугъу щащIым, жаIащ абы КъБКъУ-м и экономикэ факультетыр къызэриухар, КъБР-м и «Бизнес жэрдэм нэхъыфI-2010» зэпеуэм КъБР-м и Iэтащхьэм и грантыр къызэрыщихьар, КъБР-м и Правительствэм и Iэтащхьэм и Управленэм зэрыщылажьэр, езыр къамылъху щIыкIэ и адэр дунейм ехыжами, и анэ Ритэ ар Лиуан хуэфащэу къызэригъэхъуар.
Филологие щIэныгъэхэм я кандидат, КъБЩIКъИ-м адыгэ литературэмкIэ и къудамэм и лэжьакIуэ Хьэвжокъуэ Людмилэ жиIащ нэхъ пасэу зи гъащIэмрэ зи гуащIэмрэ дихьэха Гъубжокъуэ Лиуан теухуа тхылъыр и гуапэу зэригъэхьэзырар, тхакIуэм и тхыгъэ нэхъыфIхэр абы зэрыхигъэхьар, пэублэ псалъэ зэрыхуищIар, уеблэмэ усакIуэм балладэ зэрыхуитхар. Людмилэ «Эльбрус» тхылъ тедзапIэм и унафэщI Ацкъан Русланрэ Гъубжокъуэ Ритэрэ фIыщIэ яхуищIащ, лэжьыгъэр щигъэхьэзырым къызэрыдэIэпыкъуам папщIэ.
Ритэ къызэрыдеджам, иужькIэ Ритэрэ Лиуанрэ зэрызэIущIам, а тIур гъащIэ гъусэ зэрызэхуэхъуам теухуауэ Даур Иринэ къиIуэтэжахэри гъэщIэгъуэнт.
Ритэрэ и къуэ Алимрэ зэхыхьэр къызэзыгъэпэщахэм, абы кърихьэлIахэм фIыщIэ хуащIащ, Лиуан и усэ къеджа, и уэрэд жызыIа ныбжьыщIэхэм, пшыхьым къыщыпсэлъахэм «лъэтеувэр» зращIэкIа тхылъымкIэ яхуэупсащ.
Пшыхьым хэтащ КъБКъУ-м и адыгэбзэ къудамэм и егъэджакIуэ Хьэщхъуэжь Заретэ, адыгэбзэмкIэ егъэджакIуэхэу Токъмакъ Светланэ, Мэремщауэ Маритэ, литературэ критик Кучмезовэ Рае, Тхьэщыгъуей Аринэ, библиотекэм и лэжьакIуэхэр, Гъубжокъуэ Лиуан и усэхэр фIыуэ зылъагъухэр, ирагъэблэгъахэр.
ТЕКIУЖЬ Заретэ.
Сурэтхэр Елъкъан Артур трихащ.
